钦定古今图书集成/明伦汇编/闺媛典/第035卷 > 张某妻徐氏
## 钦定古今图书集成/明伦汇编/闺媛典/第035卷 > 张某妻徐氏

按《金谿县志》：徐氏，徐源女。十六归横源张氏。会姑病，
氏视疾彻夜不怠，且泣曰：“妇归而姑病，妇之不幸也。”
姑久不愈，哀号祷祝，靡所不至。拊摩其姑，痛痒至手
臂不仁犹不息。有邻妇语以割股可疗，氏叹曰：“天苟
佑吾姑，虽杀身亦所愿也。”遂闭户以刀刲体肉，姑使
人呼之，不应，启牖视之，则已仆于地。既强起，至姑侧，
询其故，曰：“头眩耳。”姑食所进羹，病旋愈。月馀，姑病复
而死。